Centrum vedecko-technických informácií SR
               	Lamačská cesta 8/A, 811 04 Bratislava

SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Mgr. Monika Bideau Repčíková. 
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Odborná poradkyňa pre vedu a výskum, 
anglický, francúzsky, nemecký, český 

2.  Zahraničná pracovná cesta:
Belgické kráľovstvo, Brusel, 01.02 (00:01) - 28.02.2019 (23:59) 
Zahraničná pracovná cesta prerušená v dňoch: 25.02.2019
Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v marci 2018 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2018. Od toho sa odvíjali aktivity, ktoré som v rámci pobytu uskutočňovala.

Pre lepšiu čitateľnosť sú aktivity rozdelené do 4 podskupín :
1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
2. Vykonávanie informačnej činnosti a komunikácia s relevantným segmentom vedeckej komunity a podnikov
3. Organizovanie stretnutí, konferencií, seminárov a iných podujatí
4. Stručný priebeh rokovaní, resp. študijného pobytu

1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
1.1 Zasadnutie Pracovnej skupiny IGLO pre medzinárodnú spoluprácu v oblasti výskumu, vývoja a inovácií (IGLO INCO WG) – 01.02.2019
Dňa 1. februára 2019 sa uskutočnilo ďalšie zasadnutie Pracovnej skupiny IGLO pre medzinárodnú spoluprácu v oblasti výskumu, vývoja a inovácií (IGLO INCO WG). Stretnutie bolo zamerané na spoluprácu EÚ so štátmi Latinskej Ameriky a Karibskej oblasti (CELAC), ako aj USA a Čínou v oblasti vedy, výskumu a inovácií.
 
Hugo Sharp (DG RTD, EK) predstavil aktuálny stav spolupráce medzi EÚ a CELAC v procese vytvárania spoločného výskumného priestoru (EU - CELAC Common Research Area). Spoločný výskumný priestor EÚ - CELAC bol založený v roku 2016 na troch pilieroch:
 
1.       Mobilita výskumníkov
2.       Výskumné infraštruktúry
3.       Spoločenské výzvy

Každý z pilierov prináša iný typ konkrétnych výsledkov spolupráce:
•	Mobilita: Mobilita výskumníkov z/do oblasti Latinskej Ameriky a Karibskej oblasti prostredníctvom programu MSCA je v rámci vzájomnej spolupráce jedným z kľúčových elementov. Od roku 2007 absolvovalo mobilitu približne 5.000 výskumníkov. Cieľom partnerov je naďalej podporovať túto mobilitu, najmä pomocou prezentačných aktivít, vrátane využitia internetového portálu EURAXESS LAC.
•	Výskumné infraštruktúry: Cieľom spolupráce je vytvoriť koordinovanú bilaterálnu spoluprácu, ktorá vytvorí vzájomný prístup k výskumným infraštruktúram. Každý z partnerov (EÚ, CELAC) príjme 5 študijných návštev, ktoré prispejú k lepšiemu zmapovaniu existujúcich infraštruktúr.
•	Spoločenské výzvy: Diskusie sa sústreďujú na pokrok v rámci 6 tematických pracovných skupín (1. Bioekonómia a potravinová bezpečnosť, 2. Obnoviteľné energie, 3. Biodiverzita a klimatické zmeny, 4. Informačné a komunikačné technológie ako spoločenská výzva, 5. Zdravie, 6. Horizontálna pracovná skupina pre implementáciu)
Vo svetle spolupráce EÚ - CELAC predstavil Ralf Koenig (Austian Research Promotion Agency, FFG) priebeh a výsledky projektu INCOBRA, ktorého cieľom bolo zintenzívniť spoluprácu medzi EÚ a Brazíliou v oblasti vedy, technológií a inovácií. Tento cieľ bol dosiahnutý prostredníctvom zvyšovania povedomia o európskych verejných partnerstvách (P2Ps) vo výskume a inováciách medzi brazílskymi agentúrami financujúcich výskum, identifikovania problémov zabraňujúcich vytváraniu P2P partnerstiev medzi EÚ a Brazíliou a taktiež prostredníctvom návrhu konkrétnych opatrení na zlepšenie podmienok financovania výskumu v rámci spolupráce vo vede a výskume medzi EÚ a Brazíliou. 
V rámci projektu boli zorganizované bilaterálne stretnutia, workshopy, brokerage meetingy, návštevy a ďalšie aktivity určené na prepájanie subjektov z Brazílie a EÚ. Projekt INCOBRA bol trojročný projekt ukončený 31. januára 2019.
 
Jednou z úloh projektu INCOBRA bolo zmapovať sieť existujúcich partnerstiev vo vede a výskume medzi inštitúciami z EÚ a Brazílie, ako aj identifikovať hlavné prekážky v spolupráci. Záverečná správa projektu obsahujúca výsledky skúmania je k dispozícii k stiahnutiu tu.
 
Paralelne s projektom INCOBRA sa uskutočnil iný projekt, BILAT USA 4.0, ktorý sledoval podobné ciele v USA ako projekt INCOBRA v Brazílii.
 
Najdôležitejším výstupom projektu je identifikácia prekážok vzájomnej spolupráce. Za najväčšiu prekážku je považovaný fakt, že USA sa môže v rámci grantových schém zaviazať na obdobie najviac 1 roka, ktorý zodpovedá 1 fiškálnemu roku, zatiaľ čo EÚ využíva systém viacročného finančného rámca.
 
USA taktiež vo veľkej miere využíva bottom-up prístup, zatiaľ čo vo väčšine prípadov EÚ inklinuje skôr k „top-down“ finančným schémam.
 
V rámci vytvorených bilaterálnych partnerstiev medzi EÚ a USA sa konštatuje, že:
•	niektoré krajiny EÚ si vytvorili partnerstvá s americkými výskumnými inštitútmi (napr. FR, IT, DE, LU, PL, ES, UK);
•	štáty kladú dôraz na mobilitu výskumníkov. Niektoré krajiny EÚ majú vytvorené špeciálne schémy umožňujúce individuálnu či kolektívnu mobilitu do USA (napr. FR, DE, AT, SE, BE, FI);
•	programy NSF (National Science Foundation, USA) pod názvom GROW a PIRE umožňujú americkým výskumníkom pracovať v Európe. Zmluvy boli uzatvorené napr. s CZ, FR, DE, IE, IT, NO, PL, ES, CH.
Záverečná správa projektu BILAT USA 4.0 je zatiaľ v procese hodnotenia a bude sprístupnená neskôr.
 
ENRICH: European Network of Research and Innovation Centres and Hubs
 
Posledná prezentácia bola zameraná na kľúčové informácie o centrách ENRICH, ktoré sú založené v Číne, USA a Brazílii, teda popredných trhoch založených na inováciách. ENRICH je synonymom pre sieť centier, ktoré podporujú internacionalizáciu európskej vedy, technológií a inovácií. Sieť centier ENRICH ponúka služby európskym verejným aj súkromným subjektom, ktorý si želajú vytvoriť spojenie s inovačnými trhmi v daných krajinách.
 
Každé z centier disponuje vlastným internetovým portálom:
•	ENRICH v Číne
•	ENRICH v USA
•	ENRICH v Brazílii
ENRICH centrá vystupujú ako styčné kancelárie zastupujúce subjekty, ktoré sa stali ich členmi. Projekt sa momentálne nachádza vo svojej pilotnej fáze. Výmenou za členský poplatok získajú partnerské subjekty z EÚ prístup k portfóliu služieb uľahčujúcich prienik na trh v danej krajine.
Členmi sa môžu stať verejné aj súkromné subjekty, vrátane ministerstiev. ENRICH centrá by uvítali vyššie zapojenie subjektov zo štátov juhovýchodnej Európy.

1.2 Zasadnutie Pracovnej skupiny IGLO pre inovácie (IGLO Innovation WG) – 21.02.2019
Hlavnou témou zasadania pracovnej skupiny pre inovácie bol budúci program InvestEU, ktorý poskytne záruky na výskum a vývoj vo výške 11,25 mld. EUR.
V januári 2019 schválili poslanci Európskeho parlamentu pridelenie 11,25 mld. EUR pre výskum a inovácie, ako súčasť fondu záruk s názvom InvestEU. Návrh z dielne Európskej komisie stanovuje celkové garančné prostriedky fondu InvestEU na roky 2021-2027 na výšku 47,5 mld. EUR, z ktorých 15,2 mld. EUR predstavuje finančné garancie z rozpočtu EÚ, ďalej garancie EÚ vo výške 38 mld. pre 4 tematické kategórie projektov a 9,5 mld. EUR od finančných partnerov, predovšetkým Európskej investičnej banky (EIB Group). Avizovaný dátum začiatku fungovania programu je 1. január 2021.

InvestEU tak bude novým podporným programom, ktorý bude poskytovať investície pre projekty s veľmi vysokým rizikovým faktorom. Tieto investície budú prístupné univerzitám, podnikom a verejným inštitúciám, ako sú školy či nemocnice. Podmienkou je, že projekty žiadateľov musia spadať do jednej zo štyroch tematických kategórií:
1.	Výskum, inovácie a digitalizácia (celková výška 11,25 mld. EUR)
2.	Malé a stredné podniky (celková výška 11,25 mld. EUR)
3.	Udržateľná infraštruktúra (celková výška 11,5 mld. EUR)
4.	Investovanie do spoločnosti a zručností (celková výška 4 mld. EUR)
Členské štáty doplnia záruky za pôžičky

Európska komisia očakáva, že program InvestEU multiplikuje daných 47,5 mld. EUR až 13,7-násobne a pritiahne tak ďalšie investície od súkromých či verejných investorov, ktoré navýšia fond na celkovú výšku 650 mld. EUR v podobe investícií. Na dosiahnutie tohto cieľa schéma dovolí podnikom, aby získali výnimky z pravidiel EÚ o štátnej pomoci, čo umožní členským štátom doplniť dodatočné záruky za pôžičky.

Island, Lichtenštajnsko, Nórsko, ako aj krajiny Európskej politiky susedstva a asociované krajiny rámcového programu Horizont 2020 budú tiež súčasťou fondu InvestEU. 

Programu InvestEU sa má ambíciu stať jednotným rámcom, ktorý zlúči finančné nástroje EÚ na investovanie v Európskej únii a mal by stimulovať investície v hodnote aspoň 650 mld. EUR.
Tiež bude možné kombinovať používanie prostriedkov EŠIF a InvestEU. Synergie by mali byť taktiež vytvorené so schémami Európskej rady pre inovácie (EIC).

Súvislosti 

Návrh Komisie na program InvestEU nadväzuje na úspech Investičného plánu pre Európu, tzv. Junckerovho plánu (EFSI), ktorý bol zriadený v reakcii na finančnú krízu. Od jeho zavedenia sa prostredníctvom neho zmobilizovali investície v hodnote viac než 371 miliárd eur. Fond InvestEU poskytne záruku z rozpočtu EÚ na podporu investícií vo výške 38 mld. EUR, čím v rozpočtovom období 2021 – 2027 priláka verejné a súkromné zdroje na stimuláciu investícií v celej EÚ.

Fond InvestEU je politicky orientovaný a budú sa z neho podporovať štyri hlavné oblasti: 

1.	udržateľná infraštruktúra; 
2.	výskum, inovácie a digitalizácia; 
3.	malé a stredné podniky;
4.	sociálne investície a zručnosti.
Tvorba pracovných miest, podpora investícií a dosiahnutie udržateľného hospodárskeho rastu sú pre predsedu Komisie Jeana-Clauda Junckera od začiatku funkčného obdobia Komisie v novembri 2014 prioritou číslo jeden. Program InvestEU zlúči pod jednou strechou a jednou značkou všetky aktuálne dostupné finančné nástroje EÚ na podporu investícií. Financovanie investičných projektov z prostriedkov EÚ sa tak stane dostupnejšie a efektívnejšie. Program InvestEU by mal dostať pod jednu strechu viacero súčasných finančných nástrojov, ktorými disponuje Európsky fond pre strategické investície (EFSI), Nástroj na prepájanie Európy (NPE), program pre konkurencieschopnosť podnikov a malé a stredné podniky (COSME) a program v oblasti zamestnanosti a sociálnej inovácie (EaSI). 
Súčasťou programu bude okrem Fondu InvestEU aj Poradenské centrum InvestEU a Portál InvestEU, ktoré budú realizátorom projektov poskytovať individualizovanú podporu, ako aj ľahko dostupný súbor prepracovaných projektov pre potenciálnych investorov.

Informačné zdroje k programu InvestEU:
•	Prezentácia zo zasadnutia pracovnej skupiny IGLO pre inovácie, 21.02.2019
•	Článok Science Business - Schválenie programu InvestEU Európskym parlamentom
•	Fond InvestEU – právne texty a informačné listy
•	Fond InvestEU – Otázky a odpovede
•	Tlačová správa Európskeho parlamentu 

2. Vykonávanie informačnej činnosti a komunikácia s relevantným segmentom vedeckej komunity a ďalších inštitúcií/organizácií
2.1 Prevádzkovanie informačného portálu
V priebehu mesiaca február 2019 boli na webovej stránke SLORD pravidelne zverejňované aktuality z oblasti vedy, výskumu a inovácií, plánované podujatia, informačné dni a odporúčania pre oblasť výskumu a inovácií v EÚ. Pravidelne bol aktualizovaný aj profil SLORD na Facebooku či na Twitteri. Taktiež bol pripravený newsletter, ktorý bol adresovaný približne 2.300 kontaktom z prostredia slovenskej vedy, výskumu a inovácií. 
2.2 Komunikácia s relevantným segmentom vedeckej komunity a ďalších inštitúcií/organizácií
Dialóg s nasledovnými osobami, resp. inštitúciami: 
1.	s národnými delegátmi a národnými kontaktnými bodmi pre programové výbory rámcového programu pre výskum a inovácie Horizont 2020;
2.	so Stálym zastúpením SR pri EÚ, predovšetkým so zástupcami pre výskum a vývoj a vysokoškolské vzdelávanie;

3. Organizovanie stretnutí, konferencií, seminárov a iných podujatí
3.1. Podujatie k 5. výročiu od založenia kancelárie SLORD
Február 2019 sa niesol v znamení intenzívnej prípravy podujatie k 5. výročiu od založenia kancelárie SLORD. 
Styčná kancelária SR pre výskum a vývoj v Bruseli (SLORD) tento rok slávi 5. výročie od svojho vzniku. Pri tejto príležitosti sme zorganizovali originálnu udalosť, prostredníctvom ktorej sme sa poďakovali všetkým partnerom bruselskej výskumno-inovačnej komunite za doterajšiu spoluprácu a zároveň uskutočnili cieľ propagácie slovenského výskumu, jeho výsledkov a potenciálu v Bruseli a jeho zviditeľňovania na európskej úrovni. 3 pozvané slovenské subjekty, z akademickej aj súkromnej sféry, mali možnosť prezentovať svoje úspechy počas trvania podujatia, před publikom zloženým zo zástupcov Európskej komisie, Európskeho parlamentu a zástupcovia členských štátov a asociovaných krajín vrátane ďalších partnerských inštitúcií.
3.2. Brokerage podujatie pre oblasť H2020 – Informačné a komunikačné technológie
Kancelária SLORD sa v spolupráci s českou a litovskou styčnou kanceláriou podieľa na príprave brokerage podujatia pre oblasť ICT, ktoré sa uskutoční 5.júna 2019 v Bruseli. Podujatie je určené na predstavenie nadchádzajúcich výziev pracovného programu pre oblasť Informačných a komunikačných technológií (ICT). Očakáva sa účasť relevantných zástupcov členských krajín EU, s ktorými budú môcť účastníci vytvárať konzorciá na podávanie návrhov projektov ICT v rámci programu H2020.
V rámci prípravy programu a nosných tém podujatia bol kanceláriou zvolený kolaboratívny prístup definovania tém. V prvom rade sa vyslovili zástupcovia virtuálnej pracovnej skupiny pre ICT a následne bol relevantnej vedeckej komunite odoslaný online prieskum, v ktorom sa mohli vysloviť za najdôležitejšie témy, resp. Výzvy aktuálneho pracovného programu H2020 ICT. Výsledok týchto krokov bude definovanie kľúčových tém pre potenciálnych účastníkov zo SR a tým zvýšená prospešnosť ich účasti na tomto podujatí.
3.3. V4 konferencia na tému Digitálna transformácia 
Tradičná konferencia pod hlavičkou krajín Vyšegradskej štvorky sa bude konať dňa 6. júna 2019. Témou tohtoročnej konferencie bude digitálna transformácia a dotkne sa tém umelej inteligencie, robotiky, digitálnych zručností, počítačovej vedy, kybernetickej bezpečnosti a so zreteľom na nové európske programy, akým je program Digital Europe (začiatok v r. 2021) a nový rámcový program pre výskum a inovácie Horizon Europe (2021 – 2027).

Nosnými prezentáciami podujatia budú prezentácie politického charakteru DG RTD, DG CONNECT, DG GROW a úspešné príklady v oblasti digitálnych technológií z krajín V4. Každá z krajín V4 si zvolí jednu tému z nasledovných 5 oblastí a pozve rečníka, ktorý zastupuje úspešný príklad v danej oblasti: 

1.	Superpočítače
2.	Umelá inteligencia 
3.	Digitálne zručnosti
4.	Kybernetická bezpečnosť
5.	E-government
Taktiež je zvažovaná účasť zástupcu/zástupkyne Fínska, ako krajiny preberajúcej predsedníctvo Rady EÚ po Rumunsku, a ktorej priority sú silne zamerané na digitálnu transformáciu.
3.4. Výročná konferencia siete styčných kancelárií pre vedu a výskum - IGLO
Kancelária SLORD sa aktívne podieľa na príprave výročnej konferencie, ktorá sa bude v roku 2019 konať v júni 2019. 
Toto podujatie je zamerané na prezentáciu spoločnej práce členov siete IGLO ako dôležitého poradného orgánu pre vytváranie politík výskumu a inovácií na úrovni EÚ.
4.  Stručný priebeh rokovaní, resp. študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Zápisy zo všetkých relevantných verejných podujatí sú priebežne zverejňované na webe SLORD a dostupné všetkým záujemcom. 

Konferencie, semináre, podujatia - Február 2019: 

				Február 2019		
Dátum	Čas	Miesto	Účastník (SLORD)	Účastníci	Podujatie	
01.02.2019	11:30-  13:00	SOST 	Monika Bideau Repčíková, AK, 	Zástupcovia siete IGLO	Zasadnutie Pracovnej skupiny IGLO pre medzinárodnú spoluprácu v oblasti výskumu, vývoja a inovácií (IGLO INCO WG)	
05.-06.02.2019	09:00– 14:00	The EGG Brusel	Monika Bideau Repčíková	Európska vedecko-výskumná komunita 	EU Industry Days	
14.02.2019	10:00 – 11:30	UKRO	Monika Bideau Repčíková	Zástupcovia siete IGLO	Zasadnutie Pracovnej skupiny IGLO pre implementáciu (IGLO Implementation WG)	
21.02.2019	14:30 – 17:20	Swisscore/Norcore Conference Room	Monika Bideau Repčíková	Zástupcovia siete IGLO	Zasadnutie Pracovnej skupiny IGLO pre inovácie (IGLO Innovation WG)	
28.02.2019	15:00 – 16:30 	Swisscore/Norcore Conference Room	Monika Bideau Repčíková	Zástupcovia siete IGLO	Zasadnutie Pracovnej skupiny IGLO pre vysokoškolské vzdelávanie (IGLO Higher Education WG)	

Stretnutia a rokovania - Február 2019: 

Február 2019	
Dátum	Čas	Miesto	Účastník (SLORD)	Účastníci	Téma stretnutia	Záznam	
07.02.2019	10:00 – 16:30	Albert Borchette Conference Centre
	Monika Bideau Repčíková 	Zástupcovia ČŠ, Európska komisia	Programový výbor H2020 – Informačné a komunikačné technológie 		
08.02.2019	09:30 -12:00	SLORD	Monika Bideau Repčíková, AK, TL	Zástupcovia styčných kancelárií (CZELO, PolSCA) a SZ HU pri EÚ v Bruseli	V4 Raňajky	Plánovanie V4 tréningu pre projektových manažérov, identifikácia formátu, rečníkov, plánovanie ďalších spoločných aktivít, výmena informácií, koordinácia postupov	
12.02.2019	10:00-17:00	Albert Borchette Conference Centre
	Monika Bideau Repčíková, 	Zástupcovia ČŠ, Európska komisia	Programový výbor H2020 –
Čistá, bezpečná a efektívne využívaná energia		
20.02.2019	9:30 – 12:00	SLORD (Skype)	Monika Bideau Repčíková, AK, TL	Pracovnící CVTI SR	Pracovné stretnutie k aktivitím projektu SK4ERA		

5.  Odporúčané závery:

1. Podporiť návrh skupiny členských štátov na vytvorenie špecializovanej výzvy pre Coordination and Support Action (CSA) v oblasti H2020 Vznikajúce technológie a technológie budúcnosti (FET), táto CSA by vytvorila vzdelávací program v kvantových technológiách. 

Jedným s dôležitých cieľov Quantum flagshipu je vzdelávanie v kvantových technológiách na všetkých stupňoch. Vďaka tomu je možné vytvoriť povedomie o kvantových technológiách vo verejnosti a vychovať kvalifikovaných pracovníkov a inžinierov v oblasti kvantového priemyslu.

Tento návrh bol podporený písomnou formou národným delegátom pre oblasť H2020 FET na základy prosby národnej expertky pre FET.

2. Vziať na vedomie pripravovaný program InvestEU, ktorý môže poskytnúť zaujímavý zdroj financovania počnúc 1. februárom 2021. Informovať v tomto smere potenciálnych záujemcov. 
3. Šíriť informáciu o možnosti reagovať na výzvy, ktoré publikoval Európsky spoločný podnik vysokovýkonnej výpočtovej techniky (EuroHPC JU). EuroHPC JU zverejnil prvé výzvy na vyjadrenie záujmu s cieľom vybrať miesta, ktoré budú v roku 2020 hostiť prvé superpočítače spoločného podniku EuroHPC JU.

Odo dňa 21.02.2019 sú otvorené 2 výzvy na vyjadrenie záujmu. Všetky informácie sa nachádzajú na stránke EuroHPC JU tu.
•	Výzva na hosťovanie objektov pre stredne výkonných superpočítačových systémov (Petascale) (s výkonnostnou úrovňou schopnou vykonávať najmenej 10 15 operácií za sekundu, alebo 1 Petaflop). Uzávierka 15. apríla 2019.
•	Výzva na hosťovanie objektov pre systémy s predexaflopovou výkonnosťou (Precursors to Exascale) (s výkonnostnou úrovňou schopnou vykonať viac ako 150 Petaflops). Uzávierka 4. apríla 2019.
Kancelária SLORD rozšírila informáciu pomocou webstránky a mailing listu.
4. Odporúčania pre SR zo zimného balíka Európskeho semestra

Vzhľadom na publikovaný článok na webstránke SLORD odporúčam vziať na vedomie jednotlivé zistenia a odporúčania z vypracovanej správy o Slovensku.

5. Odporúčania tohtoročnej správy OECD pre Slovensko, časť výskum a inovácie

Táto správa prináša mnohé ukazovatele a zistenia užitočné pre tvorbu národných stratégií a programov pre oblasť vedy, výskumu a inovácií. 
 
6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.   Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete: áno

Správu vypracoval: Monika Bideau Repčíková	
Dátum: 08.03.2019

								
Správu schválil:  prof. RNDr. Ján TURŇA, CSc., generálny riaditeľ